Document ID: /roh_data/filtered/fineweb-2-filterrobots_roh.jsonl.gz/58963

Ils bajetgs da l'Alp Sprella en la Val Müstair pon probabel vegnir transfurmads en ina tegia dal Club alpin svizzer. La Dretgira administrativa dal chantun Grischun ha renvià il recurs che las organisaziuns per l'ambient WWF Grischun, Pro Natura Grischun e la Fundaziun Protecziun da la Cuntrada Svizra avevan fatg la stad 2021 en tut ils puncts. Las organisaziuns d'ambient han tema che la Val Mora – nua che l'alp sa chatta – vegnia strapatschada turisticamain e chaschunia problems a bleras spezias periclitadas.
Tge che saja anc avert è sche las organisaziuns d'ambient tiran vinavant la decisiun fin al Tribunal federal. Sche na, lura pudess la secziun dal Club alpin svizzer da l'Engiadina Bassa e Val Müstair cuntinuar cun la planisaziun dal project, ha ditg il president da la secziun Heinz Gross. Els fetschian quint cun investiziuns da 2,5 milliuns francs.
Sco la vischnanca Val Müstair communitgescha saja il project vegnì surlavurà pliras giadas, uschia ch'el sa cumportia bain cun las finamiras communabalas da la vischnanca Val Müstair e da la Biosfera Val Müstair.
Or da l'archiv